钦定古今图书集成/明伦汇编/官常典/第398卷 > 戴铣
## 钦定古今图书集成/明伦汇编/官常典/第398卷 > 戴铣

按《明外史》本传：“铣字宝之，婺源人。弘治九年进士。改
庶吉士，授兵科给事中，数有建白。久之，以便养调南
京户科。武宗嗣位，偕同官请敕六科检详弘治间所
行进贤、退奸、节财、训兵、重祀、慎刑、救灾、恤困诸大政，
备录进览，凡裁决机务，悉以为准。报闻。逾月，言四方
岁办多非土产，劳费滋甚，宜蠲其所无。又请勤御经
筵，俾密勿大臣从容察询，以稽进益。”既乃与给事中
李光翰、徐蕃、牧相、任惠、徐暹奏留刘健、谢迁，且劾中
官高凤。遂逮系诏狱，廷杖除名，复列之奸党。世宗立，
铣已卒。赠光禄少卿。